Qozog`iston prezidenti suvdan oqilona foydalanish masalasi O`zbekiston bilan hal etilishini ma`lum qildi

Suv resurslaridan oqilona foydalanish masalasi O`zbekiston bilan hal qilinadi. Bu haqda Qozog`iston prezideni Qosim-Jo`mart To`qaev o`zining Twitter’dagi sahifasida ma`lum qildi.
«Toshqindan jabr ko`rgan Turkiston viloyati Maqtaaral tumani aholisi yangi yoki ta`mirlangan uy joy bilan to`liq ta`minlanadi. Ularning har biriga respublika byudjetidan 100 ming tenge beriladi. Vaziyat nazorat ostida», — deb yozgan To`qaev.
Shuningdek, suv resurslaridan samarali va oqilona foydalanish masalasi O`zbekiston tomoni bilan yaqindan hamkorlik qilish asosida hal etilishini qo`shimcha qilgan.
O`zbekiston Prezidenti Shavkat Mirziyoev ham 5 may kuni bo`lib o`tgan videoselektor yig`ilishida O`zbekiston hukumati Sardoba suv omboridagi falokat sabab qo`shni mamlakatda yuz bergan suv toshqinlari oqibatlarini bartaraf etishda qozog`istonlik hamkasblari bilan yaqindan hamkorlik qilishni bildirgandi. Prezident topshirig`iga ko`ra, shu kunning o`zida O`zbekiston suv toshqini oqibatlarini bartaraf etishda ko`maklashish uchun Qozog`istonga 209 nafar shaxsiy tarkib, 169 ta qishloq xo`jaligi, muhandislik va yong`in-qutqaruv texnikalaridan iborat qo`shimcha kuch va vositalar jo`natildi.
Eslatib o`tamiz, Sardoba suv omboridagi suv toshqini oqibatida Qozog`istonning Turkiston viloyati Maqtaaral tumani hududida texnogen xususiyatga ega favqulodda holat e`lon qilingan edi. So`nggi ma`lumotlarga ko`ra, toshqin natijasida viloyat hududida 30 mingdan ortiq odam evakuasiya qilingan. Mazkur favqulodda holatni muhokama qilish uchun Qozog`iston rasmiylari O`zbekistonga tashrif buyurdi.